Με τέσσερις ώς επτά σφαίρες στην πλάτη δολοφονήθηκε 20 λεπτά πριν τα μεσάνυχτα της Παρασκευής ο 55χρονος ρώσος πολιτικός Μπόρις Νεμτσόφ, ηγετικό στέλεχος της εξωκοινοβουλευτικής φιλοδυτικής αντιπολίτευσης της Ρωσίας.

Τη δολοφονία Νεμτσόφ καταδικάζει η Ουκρανία Σύσσωμη η διεθνής κοινότητα καταδικάζει τη δολοφονία Νεμτσόφ



Ο Νεμτσόφ δέχθηκε τα πυρά πιθανότατα επαγγελματιών δολοφόνων την ώρα που βάδιζε συνοδευόμενος από 24χρονη φίλη του από το Κίεβο σε ένα από τα κεντρικότερα σημεία της Μόσχας, τη μεγάλη πέτρινη γέφυρα πάνω από τον ποταμό Μόσκοβα δίπλα στο Κρεμλίνο.

Την Κυριακή ο Νεμτσόφ επρόκειτο να συμμετάσχει σε διαδήλωση της αντιπολίτευσης σε συνοικία έξω από το κέντρο της Μόσχας. Ωστόσο, όπως ανακοινώθηκε η διαδήλωση ματαιώθηκε και τελικά θα πραγματοποιηθεί πορεία στη μνήμη του.

Σε ραδιοσταθμό της Μόσχας, μόλις τρεις ώρες πριν τη δολοφονία του, ο Νεμτσόφ εκφώνησε μία πύρινη ομιλία για την Ουκρανία και τον πρόεδρο Πούτιν, καλώντας τους ακροατές να διαδηλώσουν.

Επί 45 λεπτά, με αυστηρή φωνή και πολύ σοβαρό τόνο, ο αντιπολιτευόμενος πολιτικός παρουσίασε τις προτάσεις του για «να αλλάξουμε τη Ρωσία», μη διστάζοντας να διακόπτει τους συνομιλητές του, δύο δημοσιογράφους του ραδιοσταθμού «Ηχώ της Μόσχας», που μάταια προσπαθούσαν να τον κάνουν να ηρεμήσει.

Ο πρόεδρος της Ρωσίας Βλαντιμίρ Πούτιν καταδίκασε τη δολοφονία του Νεμτσόφ κάνοντας λόγο για συμβόλαιο θανάτου που έχει «όλα τα χαρακτηριστικά προβοκάτσιας», σύμφωνα με όσα μετέδωσαν ρωσικά μέσα ενημέρωσης επικαλούμενα δηλώσεις του Ντμίτρι Πεσκόρφ, εκπροσώπου του προέδρου.

Ο Πεσκόρφ δήλωσε ότι το περιστατικό θα μπορούσε να θεωρηθεί ως «πρόκληση. Ο ίδιος δήλωσε ότι ο Βλ.Πούτιν, ο οποίος ενημερώθηκε ταχύτατα για τη δολοφονία, εξέφρασε τα συλλυπητήριά του στην οικογένεια του θύματος και ζήτησε από τις υπηρεσίες ασφαλείας να διερευνήσουν ενδελεχώς την υπόθεση.

Οι δολοφόνοι του Νεμτσόφ βγήκαν από αυτοκίνητο των συνεργών τους, που σταμάτησε ξαφνικά στη γέφυρα και διέφυγαν με το ίδιο όχημα αφού βεβαιώθηκαν ότι το θύμα τους υπέκυψε στα τραύματά του.

Στο σημείο του εγκλήματος έσπευσαν πολυάριθμες αστυνομικές δυνάμεις και ειδικοί, ενώ στην περιφέρεια της Μόσχας σήμανε συναγερμός για τον εντοπισμό των δολοφόνων.

Πολλοί άνθρωποι ήταν μάρτυρες της δολοφονίας και η νεαρή γυναίκα που συνόδευε τον Μπόρις Νεμτσόφ ανακρίθηκε από τις αρχές.

Η δολοφονία του Νεμτσόφ επιβεβαιώθηκε τόσο από την Κεντρική Ανακριτική Υπηρεσία της Ρωσίας, που άσκησε τη σχετική δίωξη, όσο και από τους κομματικούς ομοϊδεάτες του, όπως το στέλεχος του «Ρεπουμπλικανικού Κόμματος της Ρωσίας – Κόμματος Λαϊκής Ελευθερίας» Ιλιά Γιασίν.

Ο Μπόρις Νεμτσόφ γεννήθηκε το 1959 στο Σότσι στη Μαύρη Θάλασσα και το 1990 εκλέχτηκε βουλευτής του Ανωτάτου Σοβιέτ της Ρωσικής Ομοσπονδίας. Από το 1991 ήταν στενός συνεργάτης του προέδρου Γέλτσιν και κυβερνήτης της περιφέρειας του Νίζνι Νόβγκοροντ, από τους πιθανότερους διαδόχους του τότε ηγέτη της Ρωσίας.

Το 1997 ορίστηκε πρώτος αντιπρόεδρος της ρωσικής κυβέρνηση, όμως το 2007 δεν κατόρθωσε να μπει στη Βουλή. Ήταν ιδρυτικό στέλεχος πολλών κομμάτων του συντηρητικού και φιλοδυτικού χώρου, με τελευταίο εξ αυτών το Κόμμα Λαϊκής Ελευθερίας (Παρνάς) και είχε δηλώσει σε συνεντεύξεις του ότι φοβάται πως ο πρόεδρος Πούτιν «θα διατάξει τη δολοφονία» του.

Newsroom ΑΛΤΕΡ ΕΓΚΟ,ΑΠΕ/Γαλλικό